|  |  |  |
| --- | --- | --- |
|  | **Kiadta: Minisztertanács**  **Forma: rendelet**  **Szám: 682.**  **Elfogadva: 2018. november 13.**  **Hatálybalépés napja: 2018. november 16.** | **Kiadva:**  **Latvijas Vēstnesis [a Lett Köztársaság hivatalos lapja], 226/6312,**  **2018. november 15.**  **OP szám: 2018/226.2** |
|  |  |  |

1. ------IND- 2018 0211 LV- HU- ------ 20191218 --- --- FINAL

**682. számú minisztertanácsi rendelet**

Riga, 2018. november 13. (Hivatkozási szám: 52, 34. §)

**Az elhasználódott gumiabroncsokból nyert gumianyagok hulladékstátuszának megszüntetésére irányuló eljárás**

*A hulladékkezelésről szóló törvény 6. cikkének (1) bekezdése értelmében kiadva*

1. Az elhasználódott gumiabroncsokból nyert gumianyagok hulladékstátuszának megszüntetésére irányuló eljárás
2. E rendelet értelmében a másodlagos nyersanyagok elhasználódott gumiabroncsokból összetörés, zúzás, aprítás, vágás vagy szemcsésítés útján nyert gumianyagoknak minősülnek, amennyiben a gumiabroncsok feldolgozása után ezeket az anyagokat, kötőanyagok hozzáadásával vagy anélkül, további felhasználás céljából a piacon történő értékesítésre szánják, és ezek az anyagok megfelelnek a rendelet 1. mellékletében meghatározott kritériumoknak.
3. Az elhasználódott gumiabroncsokból az alábbi másodlagos nyersanyagok nyerhetők:
   1. gumipor: elhasználódott gumiabroncsok 0,8 mm-es részecskékre történő zúzásával nyert gumianyag;
   2. gumipellet: elhasználódott gumiabroncsok 0,9–20 mm-es részecskékre történő szemcsésítésével nyert gumianyag;
   3. gumimulcs: elhasználódott gumiabroncsok 10–50 mm-es, szabálytalan alakú részecskékre történő törésével, zúzásával vagy aprításával nyert gumianyag. Textilekből álló adalékanyag használata megengedett;
   4. gumitörmelék: elhasználódott gumiabroncsok többnyire 50–300 mm-es, szabálytalan alakú részecskékre történő törésével, zúzásával vagy aprításával nyert gumianyag. Fémhuzalokból és textilekből álló adalékanyag használata engedélyezett;
   5. gumiforgács: elhasználódott gumiabroncsok többnyire 300–500 mm-es, szabálytalan alakú részecskékre történő törésével, zúzásával vagy aprításával nyert gumianyag. Fémhuzalokból és textilekből álló adalékanyag használata engedélyezett.
4. A gumianyagok nem tekintendők másodlagos nyersanyagnak, hanem hulladéknak abban az esetben, ha azokat az alábbi célokra használják:
   1. égetés, energiakinyeréssel vagy anélkül;
   2. pirolízis, plazmolízis, gázosítás, és olyan hasonló technológiai folyamatok, amelyek során a gumianyag fizikai vagy kémiai tulajdonságai megváltoznak;
   3. hulladéklerakón történő elhelyezés vagy 1 évnél tovább történő tárolás.
5. Az elhasználódott gumiabroncsok feldolgozójának gondoskodnia kell az alábbiakról:
   1. a másodlagos nyersanyagok minden egyes tétele esetében kitöltésre kerül egy nyilatkozat, amely a rendelet 2. mellékletében meghatározottak szerint igazolja, hogy a másodlagos nyersanyagok megfelelnek a rendelet 1. mellékletében szereplő, a hulladékstátusz megszüntetésére vonatkozó alkalmazandó kritériumoknak (a továbbiakban: „megfelelőségi nyilatkozat”);
   2. az újrahasznosítható elhasználódott gumiabroncsokat a hivatalos környezetvédelmi statisztikai formanyomtatványokra vonatkozó szabályokkal és rendeletekkel összhangban nyilvántartásba veszik;
   3. a szállítás során a másodlagos nyersanyagok minden egyes tételét a megfelelőségi nyilatkozat egy nyomtatott példánya kíséri, lehetővé téve a Lett Köztársaság Állami Környezetvédelmi Szolgálata számára a megfelelőségi nyilatkozat eredeti példánya bemutatásának az elhasználódott gumiabroncsok feldolgozója számára történő előírását.
6. A megfelelőségi nyilatkozatot elektronikusan, az elektronikus dokumentumokra vonatkozó szabályokkal és rendeletekkel összhangban kell elkészíteni.
7. Az elhasználódott gumiabroncsok feldolgozójának a megfelelőségi nyilatkozatot a kibocsátás dátumától számított 5 évig kell megőriznie, és azt a hulladékkezelésért felelős illetékes hatóságok kérésére 10 munkanapon belül be kell mutatnia.
8. Az elhasználódott gumiabroncsok feldolgozójának a másodlagos nyersanyagok minden egyes tételéhez mellékelnie kell a termék műszaki leírását.
9. A másodlagos nyersanyagok Lettországba történő behozataláért felelős személynek meg kell győződnie arról, hogy az elhasználódott gumiabroncsok feldolgozója a másodlagos nyersanyagok minden egyes tételéhez mellékelte a szállítmány fizikai és kémiai tulajdonságaival, valamint az elhasználódott gumiabroncsok feldolgozójával kapcsolatos információkat tartalmazó nyilatkozatot
10. A másodlagos nyersanyagok Lettországba történő behozataláért felelős személynek a rendelet 9. bekezdésében említett nyilatkozatot a kiállítás évétől számított 5 évig meg kell őriznie, és azt a hulladékkezelésért felelős illetékes hatóságok kérésére 10 munkanapon belül be kell mutatnia.
11. A hulladékká vált gumiabroncsok feldolgozása nyomon követhetőségének biztosítása érdekében az elhasználódott gumiabroncsok feldolgozójának minőségirányítási rendszert kell bevezetnie. Az elhasználódott gumiabroncsok feldolgozója köteles betartani a másodlagos nyersanyagokra vonatkozóan a másodlagos nyersanyagok vásárlójának műszaki leírásaiban meghatározott minőségi követelményeket, valamint fizikai és kémiai tulajdonságokat.
12. A minőségirányítási rendszernek tartalmaznia kell az elhasználódott gumiabroncsok feldolgozásának részletes leírását, amely a következő információkat foglalja magában:
    1. az elhasználódott gumiabroncsok feldolgozása minőségének az e rendelet 1. melléklete szerinti nyomon követésének ismertetése;
    2. az alkalmazott mintavételi módszerek, a mintákon végzett fizikai és kémiai vizsgálatok, a másodlagos nyersanyagok címkézése, a csomagolási és tárolási folyamatok ismertetése;
    3. az elhasználódott gumiabroncsokra vonatkozó megfelelőségi kritériumok, az elhasználódott gumiabroncsok megfelelőségének értékelésére szolgáló ellenőrző intézkedések, és az eredmények dokumentálásának módjai;
    4. az elhasználódott gumiabroncsok teljes feldolgozási ciklusának leírása, beleértve a feldolgozási folyamat során keletkezett hulladék további kezelését és tárolását, valamint a másodlagos nyersanyagok lehetséges értékesítésére vonatkozó információkat;
    5. a másodlagos nyersanyagok minőségére vonatkozó megfelelőségi kritériumok, és a rendelet 1. melléklete szerinti önellenőrzési kritériumok;
    6. a hulladékká vált gumiabroncsok feldolgozójának alkalmazottai, akik az elhasználódott gumiabroncsok feldolgozásának egyes szakaszaiért felelősek;
    7. a feldolgozásra kerülő elhasználódott gumiabroncsok lehetséges mennyisége.
13. Az elhasználódott gumiabroncsok feldolgozójának a rendelet 12. bekezdésében meghatározott információkat a másodlagos nyersanyagok adott tételének átvételét követő 5 évig meg kell őriznie.
14. Az elhasználódott gumiabroncsok feldolgozójának minden évben, továbbá a másodlagos nyersanyagok kinyerésére irányuló technológiai folyamatok jelentős változása, valamint a másodlagos nyersanyagok fizikai vagy kémiai tulajdonságainak megváltozása esetén felül kell vizsgálnia a minőségirányítási rendszert.
15. Annak ellenőrzése érdekében, hogy az elhasználódott gumiabroncsok megfelelnek-e az e rendeletben foglalt követelményeknek, a hulladékkezelésért felelős illetékes hatóságok írásos kérésére az elhasználódott gumiabroncsok feldolgozójának, vagy a másodlagos nyersanyagok Lettországba történő behozataláért felelős személynek hozzáférést kell biztosítania az elhasználódott gumiabroncsok feldolgozásához és tárolásához kapcsolódó valamennyi területhez, helyiséghez és dokumentumhoz.
16. Az elhasználódott gumiabroncsok feldolgozójának tájékoztatnia kell a másodlagos nyersanyagok vásárlóját arról, hogy az elhasználódott gumiabroncsokat minőségirányítási rendszer keretében dolgozták fel.
17. Ha az elhasználódott gumiabroncsokból nyert gumianyagot más országokból hozzák be, és a küldő ország és a célország illetékes hatóságai nem tudnak megállapodni annak besorolásáról, a hulladékszállításról szóló, 2006. június 14-i 1013/2006/EK európai parlamenti és tanácsi rendelet 28. cikkének (1) bekezdése alkalmazandó.

**Az Európai Unió irányelvére történő hivatkozás**

A műszaki szabályokkal és az információs társadalom szolgáltatásaira vonatkozó szabályokkal kapcsolatos információszolgáltatási eljárás megállapításáról szóló, 2015. szeptember 9-i (EU) 2015/1535 európai parlamenti és tanácsi irányelv értelmében a jogszabályi rendelkezésekről egyeztetni kell az Európai Bizottsággal és az EU tagállamaival.

*Māris Kučinskis miniszterelnök*

*A környezetvédelmi és vidékfejlesztési miniszter, Kaspars Gerhards*

1. melléklet a 2018. november 13-i 682. számú minisztertanácsi rendelethez

**Az elhasználódott gumiabroncsokból nyert gumianyagok hulladékstátuszának megszüntetésére vonatkozó kritériumok**

|  |  |  |
| --- | --- | --- |
| Sorozatszám | A hulladékstátusz megszűnésére vonatkozó kritériumok | Önellenőrzési kritériumok |
| 1. | Elhasználódott gumiabroncsokból mechanikus feldolgozás útján nyert gumianyagok minőségére vonatkozó követelmények: | A gumianyagok minőségének értékelése az alábbi módon történik:  - szemrevételezéssel;  - laboratóriumi vizsgálatok során megállapított fizikai és kémiai tulajdonságaik alapján, ideértve a másodlagos nyersanyagok vásárlóinak műszaki leírásaiban meghatározottakat is. A másodlagos nyersanyagok vásárlójának kérésére egyéb laboratóriumi vizsgálatok is elvégezhetők a másodlagos nyersanyagok vásárlójának további előírásai szerint.  Az elhasználódott gumiabroncsokból nyert másodlagos nyersanyagok minden típusa esetében el kell végezni a reprezentatív minták vizsgálatát.  A reprezentatív mintákat a minőségirányítási rendszer részeként részletesen ismertetett mintavételi eljárás (például az alkalmazott mintavételi módszerek, mintavételi gyakoriság, méret, minták típusa és száma, statisztikai elemzés stb.) szerint kell levenni. A fizikai és kémiai tulajdonságokat laboratóriumban kell vizsgálni.  A másodlagos nyersanyagokra vonatkozó, e melléklet 1. bekezdésében meghatározott megfelelőségi kritériumokat a működtetett minőségirányítási rendszer keretében kell bevezetni és ismertetni. |
| 1.1. | nem rendelkeznek a hulladékokról és egyes irányelvek hatályon kívül helyezéséről szóló 2008/98/EK európai parlamenti és tanácsi irányelv III. mellékletének felváltásáról szóló, 2014. december 18-i 1357/2014/EU bizottsági rendeletben említett veszélyességi tulajdonságokkal, és nem haladják meg a környezetben tartósan megmaradó szerves szennyező anyagokról és a 79/117/EGK irányelv módosításáról szóló, 2004. április 850-i 850/2004/EK európai parlamenti és tanácsi rendelet IV. mellékletében meghatározott koncentráció-határértékeket; |
| 1.2. | megfelelnek a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2008/EK európai parlamenti és tanácsi rendelet 50. cikkében meghatározott korlátozásoknak; |
| 1.3. | nem tartalmaznak kimutatható mennyiségű olajat és kenőanyagot; |
| 1.4. | a szétválasztás és a mennyiségi meghatározás a típus/méret szerint történik. |
| 2. | A másodlagos nyersanyagokká újrahasznosított hulladékra vonatkozó követelmények: | A gumianyagok minőségének értékelése szemrevételezéssel történik. A beérkezett és újrahasznosított elhasználódott gumiabroncsok mennyiségét a hivatalos környezetvédelmi statisztikai formanyomtatványokra vonatkozó szabályokkal és rendeletekkel összhangban nyilvántartásba veszik; |
| 2.1. | kizárólag a szabályokban és rendeletekben meghatározottak szerinti hulladék-besorolásnak és veszélyeshulladék-tulajdonságoknak megfelelő elhasználódott gumiabroncsok használhatók; |
| 2.2. | veszélyes anyagokkal vagy veszélyes hulladékkal szennyeződött elhasználódott gumiabroncsok nem használhatók; |
| 3. | Az elhasználódott gumiabroncsokat az alábbiak szerint kell feldolgozni: | a gumiabroncsokat mechanikusan vagy manuálisan meg kell tisztítani; |
| 3.1. | az idegen tárgyakat, így például a köveket, fémdarabokat és törmelékeket el kell távolítani; |
| 3.2. | az alkalmazott módszerek és eljárások nem lehetnek negatív hatással a környezetre; |
| 3.3. | a hulladék kezelésére vonatkozó szabályokat és rendeleteket be kell tartani. |

A környezetvédelmi és vidékfejlesztési miniszter, Kaspars Gerhards

2. melléklet a 2018. november 13-i 682. számú minisztertanácsi rendelethez

**Nyilatkozat arról, hogy a másodlagos nyersanyagok megfelelnek a hulladékstátusz megszüntetésére vonatkozó kritériumoknak**

|  |  |
| --- | --- |
| 1. Az elhasználódott gumiabroncsok feldolgozójának adatai |  |
| Jogi személy neve |  |
| Nyilvántartási szám |  |
| Tényleges cím |  |
| Hivatalos cím |  |
| Kapcsolattartó |  |
| Telefonszám |  |
| E-mail |  |

2. A másodlagos nyersanyagok vásárlójának műszaki leírásában meghatározott technikai követelmények, ideértve az összetételt, a méretet, az adalékanyagokat, a fizikai és kémiai tulajdonságokat (kérjük, adja meg a technikai követelményeket).

Az elhasználódott gumiabroncsokból nyert másodlagos nyersanyagok megfelelnek a műszaki specifikációban meghatározott követelményeknek.

|  |  |
| --- | --- |
| 3. Szállítmány mérete kg-ban |  |

4. Az elhasználódott gumiabroncsokból nyert másodlagos nyersanyagok megfelelnek a hulladékstátusz megszüntetésére vonatkozó követelményeknek. \*

5. Az elhasználódott gumiabroncsok feldolgozója a minőségirányítási rendszernek megfelelően működik.

6. A szállítmányban lévő másodlagos nyersanyagokat kizárólag közvetlen használatra szánják (kérjük, adja meg, milyen célra szánják a másodlagos nyersanyagokat)

7. Egyéb információk

8. Ezúton megerősítem, hogy a nyilatkozatban megadott adatok valósak és hiánytalanok.

|  |  |  |  |  |  |
| --- | --- | --- | --- | --- | --- |
| A gazdasági szereplő képviselője: |  |  |  |  |  |
|  | (keresztnév, vezetéknév) |  | (beosztás) |  | (aláírás) |

Dátum

Megjegyzés: \* A 2018. november 13-i 682. számú minisztertanácsi rendeletnek „Az elhasználódott gumiabroncsokból nyert gumianyagok hulladékstátuszának megszüntetésére irányuló eljárás” című 1. mellékletében meghatározott és az elhasználódott gumiabroncsok feldolgozója minőségirányítási rendszerében szereplő feltételek.

A környezetvédelmi és vidékfejlesztési miniszter, Kaspars Gerhards

**© Hivatalos kiadó „Latvijas Vēstnesis”**